भाजपा के कासगंज और सोरों के संगठनात्मक चुनाव स्थगित
Kasganj
Updated Fri, 19 Oct 2012 12:00 PM IST
कासगंज। भारतीय जनता पार्टी के संगठनात्मक चुनाव में कासगंज और सोरों के नगर एवं मंडल के चुनाव में धांधली की शिकायतें मिलने के बाद चुनाव स्थगित कर दिए गए हैं। अब यह चुनाव नई तिथि घोषित करके संपन्न कराए जाएंगे।
भारतीय जनता पार्टी के संगठनात्मक चुनाव की तिथियां घोषित की गई थीं। जनपद के सभी नगर एवं मंडलों में चुनाव कराने के लिए चुनाव अधिकारी नियुक्त किए गए। 18 अक्तूबर तक चुनाव कराने की तिथि निर्धारित थी। कासगंज के नगर एवं मंडल तथा सोरों के नगर एवं मंडल के चुनाव में धांधली के मामले सामने आने की शिकायत प्रदेश पदाधिकारियों से की गई। प्रदेश पदाधिकारियों ने धांधली की शिकायतों को गंभीरता से लिया। कासगंज व सोरों के चुनावों को स्थगित करने के निर्देश जनपद की चुनाव अधिकारी को दिए। चुनाव अधिकारी ने चुनावों को स्थगित कर दिया है। सहायक चुनाव अधिकारी सुमन चतुर्वेदी ने बताया कि संगठन के संविधान के तहत चुनाव अधिकारी स्थानीय नहीं हो सकता। कासगंज व सोरों में जो चुनाव अधिकारी बनाए गए, वह स्थानीय थे। जिसके चलते प्रदेश से प्राप्त निर्देशों के आधार पर चुनावों को स्थगित कर दिया गया है। उन्हाेंने बताया कि अब चुनावों की अग्रिम तिथि घोषित की जाएगी। इसके बाद निष्पक्षता से चुनाव संपन्न हेांगे।